Strani državljanin Bježeći od policije uzrokovao stradanje 12 osoba

Stradali putnik na liječenju u novogradiškoj bolnici (Foto: Đurđa Aleksić)

Prema informacijama do kojih je došao SBplus, 10 lakše stradalih preveženo je u slavonskobrodsku, a njih dvoje u novogradišku bolnicu.

SLAVONSKI BROD - U Operativno komunikacijskom centru PU brodsko-posavske, oko 20 sati, zaprimljena je dojava da se na autocesti A3, kod Slobodnice, vozač terenca stranih registracijskih oznaka oglušio o zapovijedi policije da se zaustavi, već je nastavio vožnju, pokušavši izgurati vozilo policijskih službenika s ceste. Pritom je izgubio nadzor nad vozilom, sletjevši s ceste u žičanu ogradu, a potom odvodni kanal.

U terencu se nalazilo više osoba, od kojih je nekoliko ozlijeđeno te su prevezeni u bolnicu u Slavonskom Brodu. Nema teže ozlijeđenih osoba. Obzirom da se radi o stranim državljanima, policijski službenici nastavljaju daljnji rad na utvrđivanju okolnosti njihovog ulaska u Republiku Hrvatsku.

Policijski službenici, također, utvrđuju i druge okolnosti činjenja prekršaja, odnosno kaznenog djela te će sukladno utvrđenom poduzeti odgovarajuće mjere, u svom priopćenju za medije navela je glasnogovornica PU brodsko-posavske, Kata Nujić.

Prema informacijama do kojih je došao SBplus, 10 stradalih preveženo je u slavonskobrodsku, a njih dvoje u novogradišku bolnicu. Svi su strani državljani, a očevici predpostavljaju, Afganistanci.

Od 10 doveženih u brodsku bolnicu njih dvoje je teško stradalo (glava i grudni koš) dok se ostalih osam nalaze na promatranju jer još sa sigurnošću nije ustanovljeno ima li netko od njih težih povreda. Brodskim liječnicima problem predstavlja i činjenica da nitko od postradalih ne želi s njima komunicirati.

Od dvoje pacijenata doveženih u novogradišku bolnicu, jedan je u životnoj opasnosti.



Svi pacijenti su u šoku i pothlađeni, mada na sebi imaju toplu (ili duplu) odjeću. Riječ je o muškarcima dobi između 20 i 40 godina.

Budući da svi imaju blatne cipele, očevici predpostavljaju kako su migranti hrvatsku granicu prešli pješice, a potom koristili vozilo čiji vozač nije želio stati na zahtjev policije.

Svi migranti/pacijenti u bolnici nalaze se pod policijskim nadzorom.

